Broj: 711-I-918-M-49/20-03-19

Zagreb, 5. lipnja 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva temeljem članka 30. stavka 1. podstavka 2. Zakona o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnice Alenke Košiša Čičin-Šain, zamjenice direktora Fonda za zaštitu okoliša i energetsku učinkovitost, za davanjem mišljenja Povjerenstva,** na 88. sjednici održanoj 5. lipnja 2020. g. daje sljedeće

**MIŠLJENJE**

**Dužnosnica Alenka Košiša Čičin-Šain, zamjenica direktora Fonda za zaštitu okoliša i energetsku učinkovitost ( u daljnjem tekstu: Fond), može se kao privatna osoba, javiti na javni poziv Fonda za subvencioniranje kupnje kondenzacijskih bojlera za građane kojima su nekretnine stradale u potresu u Zagrebu i okolnim županijama ukoliko su za to predviđena sredstva od strane Fonda dovoljna za subvencioniranje svih uredno zaprimljenih zahtjeva.**

Obrazloženje

Zahtjev za davanjem mišljenja Povjerenstva podnijela je Alenka Košiša Čičin-Šain, zamjenica direktora Fonda za zaštitu okoliša i energetsku učinkovitost. U knjigama ulazne pošte zahtjev je zaprimljen pod poslovnim brojem: 711-U-1984-M-49/20-01-4 29. svibnja 2020. g., povodom kojeg se vodi predmet broj M-49/20.

Člankom 3. stavkom 2. ZSSI-a propisano je da se odredbe ovog zakona primjenjuju i na obnašatelje dužnosti koje kao dužnosnike imenuje ili potvrđuje Hrvatski sabor, Vlada Republike Hrvatske ili Predsjednik Republike Hrvatske, osim osoba koje imenuje Predsjednik Republike Hrvatske u skladu s odredbama Zakona o službi u oružanim snagama Republike Hrvatske. Stoga je Alenka Košiša Čičin-Šain kao zamjenica direktora Fonda za zaštitu okoliša i energetsku učinkovitost koju na dužnost imenuje Vlada Republike Hrvatske obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U podnesenom zahtjevu dužnosnica navodi kako Fond priprema javni poziv za 8. lipnja 2020.g. za subvencioniranje kondenzacijskih bojlera za građane kojima su nekretnine stradale u potresu koji je pogodio Zagreb i okolne županije te da je i sama vlasnica stana koji je kao i cijela zgrada ozbiljnije stradao u potresu. Nadalje, dužnosnica navodi kako je sama započela obnovu stana te bi se željela javiti na javni poziv. Isto tako dužnosnica navodi kako je Fond osigurao 41 milijun kuna te da će se poštovati red kupnje prema prijavi, a neće se koristiti načelo „najbržeg prsta“ jer je ideja da se svima zainteresiranima kojima su nekretnine stradale u potresu osigura subvencija kupnje bojlera sa maksimalno 8 tisuća kuna, odnosno 80% od vrijednosti bojlera. Stoga, dužnosnica postavlja pitanje može li se javiti na predmetni poziv , a da pri tome ne bude u sukobu interesa.

Člankom 2. ZSSI-a propisano je da dužnosnici pri obnašanju javne dužnosti ne smiju svoj privatni interes stavljati iznad javnog interesa te da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti, kada se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili kada privatni interes dužnosnika može utjecati na njegovu nepristranost u obavljanju javne dužnosti.

Nadalje, dužnosnici sukladno članku 5. ZSSI-a u obnašanju javnih dužnosti moraju postupati časno, pošteno, savjesno, odgovorno i nepristrano, čuvajući vlastitu vjerodostojnost i dostojanstvo povjerene im dužnosti te povjerenje građana. Dužnosnici ne smiju koristiti javnu dužnost za osobni probitak ili probitak osobe koja je s njima povezana, a za obnašanje javnih dužnosti su osobno odgovorni prema tijelu ili građanima koji su ih imenovali ili izabrali; dok građani imaju pravo biti upoznati s ponašanjem dužnosnika kao javnih osoba, koje je u vezi s obnašanjem njihove dužnosti.

Člankom 6. stavkom 4. ZSSI-a dužnosnik je dužan urediti javnu dužnost i svoje privatne poslove kako bi spriječio predvidljivi sukob interesa, a ako se takav sukob pojavi dužnosnik je dužan razriješiti ga tako da zaštiti javni interes. U slučaju dvojbe o mogućem sukobu interesa dužnosnik je dužan učiniti sve što je potrebno da odijeli privatni od javnog interesa.

Povjerenstvo tumači da se u postupku sudjelovanja u programu dobivanja subvencija za kupnju kondenzacijskih bojlera, dužnosnica Alenka Košiša Čičin-Šain pojavljuje kao privatna osoba. Kao privatnoj osobi i građanki Republike Hrvatske dužnosnici pripadaju sva prava kao i drugim građanima Republike Hrvatske, stoga se dužnosnica može javiti na javni poziv, ukoliko zadovoljava propisane kriterije neovisno o tome što je zamjenica direktora Fonda, a samim time i dužnosnica u smislu ZSSI-a.

Međutim, prilikom ostvarivanja prava koja imaju kao i svi drugi građani, dužnosnike obvezuju zakonom propisana načela djelovanja, prvenstveno načelo da u obnašanju javnih dužnosti dužnosnici ne smiju svoj privatni interes staviti iznad javnog te da su zaštiti javnog interesa dužni dati prednost u odnosu na eventualno ostvarivanje svojih privatnih interesa te privatnih interesa povezanih osoba. Načela djelovanja obvezuju dužnosnike da u obnašanju javnih dužnosti postupaju časno, pošteno, savjesno i nepristrano, čuvajući vlastitu vjerodostojnost i dostojanstvo povjerene im dužnosti kao i povjerenje građana. Povjerenstvo tumači da iz ovih načela, proizlazi i obveza dužnosnika da u određenim okolnostima prihvate i ograničenja u ostvarivanju onih prava na koja bi načelno imali pravo kao i svi drugi građani.

Imajući u vidu gore navedene odredbe ZSSI-a, dužnosnica Alenka Košiša Čičin-Šain bi sudjelujući u predmetnom javnom pozivu mogla doći u situaciju sukoba interesa u smislu članka 2. ZSSI-a. Naime, dužnosnica bi se u tom slučaju istovremeno pojavila u dvostrukoj ulozi i to s jedne strane kao zamjenica direktora Fonda koji subvencionira kondenzacijske bojlere, i s druge strane kao fizička osoba koja se prijavljuje i sudjeluje u navedenom javnom pozivu. U ovakvoj situaciji, privatan interes dužnosnice koji se očituje u dobivanju subvencije za kondenzacijske bojlere mogao bi biti u koliziji s javnim interesom. Stoga bi se dužnosnica u konkretnom slučaju trebala izuzeti od svakog eventualnog (pa i posrednog) oblika sudjelovanja u provedbi postupka javnog poziva.

Nadalje, Povjerenstvo smatra kako se dužnosnica Alenka Košiša Čičin-Šain, može kao privatna osoba javiti na poziv za subvencioniranje kondenzacijskih bojlera budući da je i njezin stan nastradao u potresu, no samo ukoliko zbog njezinog sudjelovanja neće biti isključen niti jedan drugi kandidat koji se javio na javni poziv Fonda, odnosno samo ukoliko je Fond osigurao dovoljno sredstava za namirenje svih osoba koje su se javile na javni poziv.

U slučaju da bi sudjelovanjem dužnosnice bili isključeni neki od prijavljenih kandidata, odnosno ukoliko osigurana sredstva Fonda nisu dostatna za sve sudionike koji ispunjavaju formalne uvjete, upućuje se dužnosnica da se izuzme od stjecanja prava na subvenciju za kupnju kondenzacijskih bojlera.

Pri tome se ističe kako uvažavanje ograničenja i suzdržavanje od korištenja pojedinih prava, ne mora nužno proizlaziti iz izričito propisanih pravila, već iz primjene dobre prakse i visokih standarda etičnosti u obnašanju javnih dužnosti.

Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnica Alenka Košiša Čičin-Šain, elektroničkom dostavom
2. Objava na internetskoj stranici Povjerenstva
3. Pismohrana